Document ID: 32004D0129

Kommissionens beslutning
af 30. januar 2004
om ikke-optagelse af visse aktive stoffer i bilag I til Rådets direktiv 91/414/EØF og om tilbagetrækning af godkendelser af plantebeskyttelsesmidler, der indeholder disse stoffer
(meddelt under nummer K(2004) 152)
(EØS-relevant tekst)
(2004/129/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(1), senest ændret ved Kommissionens direktiv 2003/119/EF(2), særlig artikel 8, stk. 2, fjerde afsnit, og
ud fra følgende betragtninger:
(1) Ifølge artikel 8, stk. 2, i direktiv 91/414/EØF kan en medlemsstat i en periode på 12 år fra datoen for meddelelsen af dette direktiv tillade markedsføring af plantebeskyttelsesmidler, som indeholder aktive stoffer, der ikke er angivet i bilag I til dette direktiv, og som allerede var på markedet to år efter meddelelsesdatoen, mens disse stoffer gradvist undersøges inden for rammerne af et arbejdsprogram.
(2) Kommissionens forordning (EF) nr. 1112/2002(3) fastsætter nærmere bestemmelser for iværksættelsen af fjerde fase af det arbejdsprogram, der er omhandlet i artikel 8, stk. 2, i direktiv 91/414/EØF. Aktive stoffer, der er omfattet af fjerde fase, og for hvilke der ikke er meddelt nogen forpligtelse til yderligere forberedelse af det nødvendige dossier, bør ikke optages i bilag I til direktiv 91/414/EØF, og medlemsstaterne bør trække alle godkendelser af plantebeskyttelsesmidler, som indeholder sådanne aktive stoffer, tilbage. Bilag I til denne beslutning indeholder en liste over aktive stoffer, der hører ind under denne kategori.
(3) Kommissionens forordning (EF) nr. 451/2000(4) og (EF) nr. 1490/2002(5) fastsætter nærmere bestemmelser for iværksættelse af anden og tredje fase af det arbejdsprogram, der er omhandlet i artikel 8, stk. 2, i direktiv 91/414/EØF. Aktive stoffer, for hvilke der ikke er indsendt en dossier, eller for hvilke anmelderne har oplyst, at der ikke vil blive indsendt et dossier inden udløbet af den fastsatte frist, bør ikke optages i bilag I til direktiv 91/414/EØF, og medlemsstaterne bør trække alle godkendelser for plantebeskyttelsesmidler, der indeholder sådanne aktive stoffer, tilbage. Bilag I til denne beslutning indeholder en liste over aktive stoffer, der hører ind under denne kategori.
(4) For visse af disse aktive stoffer er der fremlagt oplysninger, der er blevet evalueret af Kommissionen sammen med eksperter fra medlemsstaterne, og det fremgår heraf, at der er behov for yderligere anvendelse af de pågældende stoffer. I disse tilfælde bør der iværksættes midlertidige foranstaltninger med henblik på udvikling af alternativer.
(5) For de aktive stoffer, for hvilke der kun er en kort periode fra advisering til tilbagetrækning af plantebeskyttelsesmidler, der indeholder sådanne stoffer, bør der indrømmes en frist til bortskaffelse, oplagring, afsætning og anvendelse af eksisterende lagre på højest 12 måneder, således at disse lagre kun kan anvendes i yderligere en dyrkningsperiode. I tilfælde med længere perioder mellem advisering og tilbagetrækning kan denne frist afkortes, således at den udløber ved udgangen af dyrkningsperioden.
(6) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
De aktive stoffer, der er opført i bilag I til denne beslutning, optages ikke i bilag I til direktiv 91/414/EØF.
Artikel 2
1. Medlemsstaterne sørger for, at godkendelser af plantebeskyttelsesmidler, som indeholder de aktive stoffer, der er opført i bilag I til denne beslutning, trækkes tilbage senest den 31. marts 2004.
2. Uanset stk. 1 kan medlemsstater, der er opført i kolonne B i bilag II, senest indtil den 30. juni 2007 opretholde deres godkendelser for plantebeskyttelsesmidler, der indeholder stoffer, som er opført i kolonne A i det pågældende bilag, til anvendelsesformål, der er angivet i kolonne C i samme bilag, således at der kan udvikles et effektivt alternativ til det pågældende stof.
Medlemsstater, der gør brug af undtagelsen i første afsnit, skal sikre, at følgende betingelser er opfyldt:
a) fortsat anvendelse kan kun accepteres, hvis den ikke har nogen skadelig indvirkning på menneskers eller dyrs sundhed eller en uacceptabel indvirkning på miljøet
b) plantebeskyttelsesmidler, der stadig er på markedet efter den 31. marts 2004, forsynes med nye etiketter, hvoraf de skærpede anvendelsesbetingelser fremgår
c) der træffes alle relevante foranstaltninger til at reducere eventuelle risici
d) det søges seriøst at udvikle alternativer til disse anvendelser.
3. Den pågældende medlemsstat underretter senest den 31. december 2004 Kommissionen om de foranstaltninger, der træffes i henhold til stk. 2, herunder navnlig om foranstaltninger, der træffes i henhold til litra a)-d).
Artikel 3
Eventuelle frister, som medlemsstaterne indrømmer i henhold til artikel 4, stk. 6, i direktiv 91/414/EØF, skal være så korte som muligt.
Hvis godkendelserne i henhold til artikel 2, stk. 1, skal trækkes tilbage senest den 31. marts 2004, udløber fristen senest den 31. december 2004.
Hvis godkendelserne i henhold til artikel 2, stk. 2, skal trækkes tilbage senest den 30. juni 2007, udløber fristen senest den 31. december 2007.
Artikel 4
Denne beslutning er rettet til medlemsstaterne.
Udfærdiget i Bruxelles, den 30. januar 2004.

Labels: 3
20
4
6